A TANÁCS 681/2007/EK RENDELETE
(2007. június 13.)
a fizetésképtelenségi eljárásról szóló 1346/2000/EK rendelet A., B. és C. mellékletében található, a fizetésképtelenségi eljárásokat, felszámolási eljárásokat és felszámolókat tartalmazó listák módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a fizetésképtelenségi eljárásról szóló, 2000. május 29-i 1346/2000/EK tanácsi rendeletre (1) és különösen annak 45. cikkére,
tekintettel a Bizottság javaslatára,
mivel:
(1)
Az 1346/2000/EK rendelet A., B. és C. melléklete felsorolja azon eljárásoknak és felszámolóknak a tagállami nemzeti jogszabályokban szereplő megnevezését, amelyekre az említett rendelet vonatkozik. Az A. melléklet az említett rendelet 2. cikkének a) pontjában említett fizetésképtelenségi eljárásokat sorolja fel. A B. melléklet az említett rendelet 2. cikkének c) pontjában említett felszámolási eljárásokat, a C. melléklet pedig az említett rendelet 2. cikkének b) pontjában említett felszámolókat sorolja fel.
(2)
Az 1346/2000/EK rendelet A., B. és C. mellékletét módosította a 2003-as csatlakozási okmány annak érdekében, hogy beillesztésre kerüljenek az Európai Unióhoz 2004-ben csatlakozott tíz tagállam fizetésképtelenségi eljárásai, felszámolási eljárásai és felszámolói, a 603/2005/EK rendelet (2) és a 694/2006/EK rendelet (3), az említett mellékletek több tagállam tekintetében történő módosítása céljából, valamint az 1791/2006/EK rendelet annak érdekében, hogy beillesztésre kerüljenek Bulgária és Románia fizetésképtelenségi eljárásai, felszámolási eljárásai és felszámolói.
(3)
A Cseh Köztársaság 2006. augusztus 29-én az 1346/2000/EK rendelet 45. cikke értelmében értesítette a Bizottságot az említett rendelet A., B. és C. mellékletében foglalt listák módosításairól.
(4)
Románia 2007. január 26-án az 1346/2000/EK rendelet 45. cikke értelmében értesítette a Bizottságot az említett rendelet A., B. és C. mellékletében foglalt listák módosításairól.
(5)
Olaszország 2007. február 27-én az 1346/2000/EK rendelet 45. cikke értelmében értesítette a Bizottságot az említett rendelet B. és C. mellékletében foglalt listák módosításairól.
(6)
Svédország 2007. március 23-án az 1346/2000/EK rendelet 45. cikke értelmében értesítette a Bizottságot az említett rendelet C. mellékletében foglalt lista módosításáról.
(7)
Az Egyesült Királyságot és Írországot kötelezi az 1346/2000/EK rendelet, így - az említett rendelet 45. cikke értelmében - részt vesznek e rendelet elfogadásában és alkalmazásában.
(8)
Az Európai Unióról szóló szerződéshez és az Európai Közösség létrehozásáról szóló szerződéshez csatolt, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e rendelet elfogadásában, és az rá nézve nem kötelező erejű, illetve nem alkalmazandó.
(9)
Az 1346/2000/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1346/2000/EK rendelet a következőképpen módosul:
1.
Az A. melléklet helyébe e rendelet I. mellékletének szövege lép.
2.
A B. melléklet helyébe e rendelet II. mellékletének szövege lép.
3.
A C. melléklet helyébe e rendelet III. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Az A., B. és C. mellékletben foglalt, a Cseh Köztársaságra vonatkozó megnevezéseket azonban 2008. január 1-jétől kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban, az Európai Közösséget létrehozó szerződésnek megfelelően.
Kelt Luxembourgban, 2007. június 13-án.